b'\n_START_ARTICLE_\nEvolusjon\xc3\xa6r feminisme\n_START_PARAGRAPH_\nEvolusjon\xc3\xa6r feminisme (eller darwinistisk feminisme) er en retning innen feminismen som gir evolusjon\xc3\xa6re (dvs. darwinistiske) forklaringer p\xc3\xa5 mekanismene som frembringer og opprettholder patriarkalske (dvs. kvinnefiendtlige) strukturer. Forskjellen fra andre typer feminisme er alts\xc3\xa5 at en evolusjon\xc3\xa6r feminist tilf\xc3\xb8yer en teori om patriarkiets opphav. I\xc2\xa0analysen av at mange samfunn er patriarkalske, og i \xc3\xb8nsket om \xc3\xa5 endre dette, er den evolusjon\xc3\xa6re feminismen derimot enig med andre feministiske skoler._NEWLINE_Tradisjonelt har mange feminister betraktet evolusjonsbiologi (spesielt human sosiobiologi og evolusjonspsykologi) og feminisme som uforenlige motsetninger, fordi darwinismen ble oppfattet som iboende kvinnefiendtlig. Evolusjon\xc3\xa6re feminister argumenterer at denne oppfatningen er feilaktig. Der mange tradisjonelle feminister f.eks. tolker evolusjon\xc3\xa6re forklaringer p\xc3\xa5 ulike kj\xc3\xb8nnsroller som om de rettferdiggj\xc3\xb8r patriarkalske strukturer, mener evolusjon\xc3\xa6re feminister tvert imot at man ikke kan avskaffe patriarkiet f\xc3\xb8r man har forst\xc3\xa5tt kj\xc3\xb8nnsrollenes opphav.'